**Veszélyes és illegálisan árult, Kínából származó potencianövelőt vont ki a forgalomból a NÉBIH**

**Illegálisan forgalmazott és nem engedélyezett színezéket tartalmazó étrend-kiegészítőt talált célellenőrzése során a Nemzeti Élelmiszerlánc-biztonsági Hivatal (NÉBIH). A DEVIL STAR potencianövelő – csakúgy, mint az ajándékként mellé adott pezsgőtabletta – engedélyezett színezékeket is tartalmazott, azonban a jelölésen ezeket nem tüntették fel, ráadásul mennyiségük több esetben a határértéket is jelentősen meghaladta. A NÉBIH azonnali hatállyal elrendelte mindkét termék forgalomból történő kivonását.**

Internetes próbavásárlás során vizsgálta meg a NÉBIH a potencianövelőként árult **DEVIL STAR** étrend-kiegészítőt. A Kínából származó**,** Csehországban csomagolt és egy szlovák forgalmazó által üzemeltetett weboldalon (<http://multivitaminbolt.com>) árult terméket az OGYÉI-nél nem jelentették be, így forgalmazása illegálisnak minősül. A laboratóriumi vizsgálatok az étrend-kiegészítőben ötféle (közülük egy nem engedélyezett) mesterséges színezéket mutattak ki, amiket annak csomagolásán elmulasztottak jelölni. Ráadásul a színezékek közül többet is határérték feletti mennyiségben tartalmazott a termék, Kosnilvörös A (E124) tartalma például tízszerese volt az engedélyezettnek.

Hasonló problémák adódtak a potencianövelőhöz ajándékba adott **CALMAG C STAR** pezsgőtablettával is. A cseh származású termék jelölésén nem tüntették fel, hogy Tartrazin (E102) mesterséges színezéket tartalmaz. Továbbá a pezsgőtablettában található színezékkomponensek egyedi és együttes mennyisége is túllépte a határértékeket, például a Narancssárga S (E110) mért értéke tizennégyszerese volt a megengedettnek**.** A jelölésről a két színezékhez kapcsolódó kötelezőfigyelmeztetés is hiányzott: *„a színezék(ek) megnevezése vagy E-száma: a gyermekek tevékenységére és figyelmére káros hatást gyakorolhat”.*

A NÉBIH azonnali hatállyal megtiltotta mindkét termék forgalomba hozatalát. Továbbá kötelezte a forgalmazót, hogy a készítményeket gyűjtse vissza mind a vásárlóktól, mind a kereskedelemből. A hatóság kéri, hogy aki rendelkezik a termékek valamelyikével, az ne fogyassza el és juttassa vissza a forgalmazóhoz.

Az eljárás folyamatban van, a vállalkozás élelmiszer-ellenőrzési bírságra számíthat. Mivel a termékek származási helye nem Magyarország, ezért a NÉBIH az egészséget érintő veszélyről a RASFF rendszeren keresztül értesítette a többi EU-s tagállamot is.

A hatóság kéri a vásárlókat, hogy amennyiben a fent megnevezett készítmények forgalmazását észlelik, jelezzék a NÉBIH zöld számán (06-80/263-244) vagy az [ugyfelszolgalat@nebih.gov.hu](mailto:ugyfelszolgalat@nebih.gov.hu) e-mail címen, hogy a lakosság egészségének védelme érdekében a hivatal a szükséges hatósági intézkedéseket mielőbb megtehesse.

Az érintett termékek fotói és azonosító adatai elérhetők a NÉBIH honlapján:

<http://portal.nebih.gov.hu/-/veszelyes-es-illegalisan-arult-potencianovelot-vont-ki-a-forgalombol-a-nebih>

2016. szeptember 7.

Nemzeti Élelmiszerlánc-biztonsági Hivatal

Élelmiszer- és Takarmánybiztonsági Igazgatóság